
Text rozhodnutia
Súd: Krajský súd Prešov Spisová značka: 1Sp/42/2015 Identifikačné číslo súdneho spisu: 8015200907 Dátum vydania rozhodnutia: 25. 02. 2016 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2016:8015200907.2 Uznesenie Krajský súd v Prešove v právnej veci navrhovateľa V. W., bytom W., D. XXX/X, proti odporcovi Obci Plaveč, Hviezdoslavova 101/4, Plaveč, o preskúmanie zákonnosti rozhodnutia a postupu odporcu zo dňa 25. augusta 2015, č. XXX-XXX/XXXX-T. takto r o z h o d o l : Súd v r a c i a vec Obci Plaveč bez rozhodnutia ako bezdôvodne predloženú. o d ô v o d n e n i e : Rozhodnutím zo dňa 25.8.2015 č. XXX-XXX/XXXX-T.. odporca ako príslušný správny orgán podľa § 4 ods. 1 zákona č. 369/1990 Zb. o obecnom zriadení v súlade s § 87 zákona č. 372/1990 Zb. o priestupku vydal V. W., tu navrhovateľovi, rozkaz o uložení sankcie, pokuty vo výške 20,- EUR za porušenie všeobecne záväzného nariadenia obce Plaveč č. 23/2006 o podmienkach chovu psov v obci Plaveč tým, že v dňoch 16.3.2015 a 17.3.2015 sa na ulici Záborského, Plaveč, pohyboval so psom, ktorý bol bez vôdzky a bez náhubku. Navrhovateľ bol v rozhodnutí poučený o tom, že proti tomuto rozhodnutiu je možné podať odvolanie v lehote 15 dní odo dňa doručenia prostredníctvom Obecného úradu Plaveč. Podaním zo dňa 27.8.2015 podal navrhovateľ proti tomuto rozhodnutiu odporcu opravný prostriedok, ktorý bol zo strany odporcu predložený súdu dňa 17.9.2015. Podľa § 244 ods. 1 zákona č. 99/1963 Zb. Občianskeho súdneho poriadku (ďalej len O.s.p.) v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Preskúmavanie rozhodnutí a postupov orgánov verejnej správy sa v správnom súdnictve uskutočňuje v dvoch formách: a/ rozhodovanie o žalobách proti rozhodnutiam a postupom správnych orgánov (§ 247 až 250k O.s.p.), b/ rozhodovanie o opravných prostriedkoch proti neprávoplatným rozhodnutiam správnych orgánov (§ 250l až 250s O.s.p.). Z obsahu rozhodnutia správneho orgánu, administratívneho spisu a z vyjadrenia odporcu vyplýva, že rozhodnutie predložené krajskému súdu odporcom je rozhodnutím o priestupku v zmysle § 87 zákona č. 372/1990 Zb. o priestupkoch, ktorým je upravené rozkazné konanie. Podľa § 87 ods. 1 Zákona o priestupkoch ak je nepochybné, že obvinený z priestupku sa priestupku dopustil a ak vec nebola vybavená v blokovom konaní, môže správny orgán bez ďalšieho konania vydať rozkaz o uložení sankcie za priestupok (§ 13 ods. 2). Podľa § 87 ods. 3 Zákona o priestupkoch rozkaz má rovnaké náležitosti ako rozhodnutie o priestupku. Oznamuje sa vždy písomne. Podľa § 87 ods. 4 Zákona o priestupkoch obvinený z priestupku môže proti rozkazu podať do 15 dní odo dňa jeho doručenia odpor správnemu orgánu, ktorý rozkaz vydal. Včasným podaním odporu sa rozkaz zrušuje a správny orgán pokračuje v konaní. Obvinenému z priestupku nemožno uložiť iný druh sankcie s výnimkou pokarhania alebo vyššiu výmeru sankcie, než bola uvedená v rozkaze, ak sa pri prejednávaní priestupku nezistia nové podstatné skutkové okolnosti. Podľa § 87 ods. 5 Zákona o priestupkoch rozkaz, proti ktorému nebol včas podaný odpor, má účinky právoplatného rozhodnutia. Z obsahu napadnutého rozhodnutia odporcu vyplýva, že rozhodnutie napadnuté podaním navrhovateľa označeným ako „odvolanie" je rozhodnutím obce ako príslušného správneho orgánu vydané v rozkaznom konaní, proti ktorému je v zmysle § 87 ods. 4 prípustné podanie odporu zo strany osoby, voči ktorej tento rozkaz smeruje. Podanie navrhovateľa zo dňa 27.8.2015 označené navrhovateľom ako „odvolanie" možno bezpochyby považovať za podaný odpor, keďže úkony účastníkov konania sa posudzujú podľa obsahu, aj keď sú nesprávne označené (§ 19 ods. 2 Správneho poriadku, obdobne § 41 ods. 2 O.s.p.) Z ustanovenia § 84 ods. 4 Zákona o priestupkoch, druhá veta, vyplýva, že včasným podaním odporu sa rozkaz zrušuje a správny orgán pokračuje v konaní. Krajský súd preto konštatuje, že odporca pochybil, keď podanie navrhovateľa označené ako odvolanie podané včas proti rozhodnutiu obce zo dňa 25.8.2015 predložil súdu v zmysle § 27 ods. 2 zákona č. 369/1990 Zb. o obecnom zriadení, keďže podaním odporu došlo ex offo k zrušeniu tohto rozhodnutia, rozkazu o uložení sankcie. Z uvedeného je zrejmé, že krajský súd nie je príslušný konať a rozhodnúť o opravnom prostriedku navrhovateľa, ktorý je podľa jeho obsahu odporom proti rozkazu vydaného obcou ako príslušným správnym orgánom, v zmysle § 87 Zákona o priestupkoch. Správny orgán je preto v aktuálne vzniknutej procesnej situácii povinný vo veci spáchaného priestupku ďalej konať a rozhodnúť. Až následné rozhodnutie obce vo veci je prvostupňovým rozhodnutím obce ako príslušného správneho orgánu v rámci konania podľa časti III, § 51 a nasl. Zákona o priestupkoch. Krajský súd preto, na základe uvedených skutočností a citovaných zákonných ustanovení vracia vec odporcovi bez rozhodnutia na pokračovanie v konaní o priestupku. Poučenie: Proti tomuto uzneseniu odvolanie nie je prípustné odvolanie.

